Polisiebeampte sterf aan diensArgieffoto ŉ Konstabel van De Deur-polisie in Gauteng is Donderdagoggend noodlottig gewond toe hy ŉ vermeende dwelmhandelaar wou aankeer. Kol. Lungelo Dlamini, woordvoerder van die polisie, het gesê ses beamptes van De Deur het omstreeks 10:00 toegeslaan op vermeende dwelmhandelaars by Weilers Farm (Majazana). “Twee verdagtes is opgemerk en hulle het weggehardloop. Drie beamptes het hulle agterna gesit en die verdagtes het toe in verskillende rigtings gehardloop,” het Dlamini verduidelik. “Een van die beamptes het een van die verdagtes agternagesit en hulle het in ŉ plakkershuis opgeëindig. Die beampte is tydens ŉ konfrontasie met ŉ skerp voorwerp aangeval en hy het noodlottige beserings opgedoen. Die verdagte het sy dienspistool afgeneem.” Nog twee polisiebeamptes was kort op hulle hakke en het ŉ skoot gehoor. “Hulle het dadelik die verdagte met ŉ vuurwapen gesien. Hulle het ook ŉ skoot afgevuur, maar die verdagte het weggehardloop. Hy het oor ŉ paar heinings gespring en uiteindelik geval. Die beamptes het bevind hy het ŉ skietwond in sy maag opgedoen. ŉ Mes is in sy besit gevind. Hy het die konstabel se vuurwapen in ŉ toilet weggesteek.” Die onafhanklike polisieondersoek-direktoraat (Opod) is na die toneel ontbied.